Document ID: 32014R1171

UREDBA KOMISIJE (EU) št. 1171/2014
z dne 31. oktobra 2014
o spremembi in popravi prilog I, III, VI, IX, XI in XVII k Direktivi 2007/46/ES Evropskega Parlamenta in Sveta o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2007/46/ES Evropskega Parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (1), ter zlasti člena 39 (2) Direktive,
ob upoštevanju naslednjega:
(1)
Direktiva 2007/46/ES vzpostavlja usklajen okvir, ki vsebuje upravne predpise in splošne tehnične zahteve za nova vozila. Z Direktivo 2007/46/ES je postala ES-homologacija celotnega vozila obvezna za vse kategorije vozil, vključno s tistimi, ki se izdelujejo v več stopnjah, v skladu s časovnim razporedom iz Priloge XIX.
(2)
Treba je dopolniti zahteve iz Priloge XVII k Direktivi 2007/46/ES o postopku za večstopenjsko ES-homologacijo, tako da bo ta postopek v celoti deloval. Prav tako je treba spremeniti priloge I, III in IX k Direktivi 2007/46/ES, da se zagotovi povezava med različnimi stopnjami izdelave vozila, izdelanega v več stopnjah.
(3)
V Uredbi (ES) št. 661/2009 Evropskega parlamenta in Sveta (2) sta določeni razveljavitev več direktiv in njihova nadomestitev z ustreznimi pravilniki Ekonomske komisije Združenih narodov za Evropo (UN/ECE). Zaradi razveljavitve večine navedenih direktiv z Uredbo (ES) št. 661/2009 z dne 1. novembra 2014 je zato primerno posodobiti zadevne vnose v Prilogi VI k Direktivi 2007/46/ES.
(4)
Primerno je popraviti Prilogo IX k Direktivi 2007/46/ES, da se zagotovi skladnost s številčenjem, ki se uporablja v različnih vzorcih certifikata o skladnosti za vnose za maso v stanju, pripravljenem za vožnjo, in dejansko maso. Poleg tega je treba v Prilogi XI pojasniti, da so nasloni za glavo obvezni samo za vozila kategorije M1.
(5)
Direktivo 2007/46/ES bi bilo zato treba ustrezno spremeniti.
(6)
Proizvajalcem je treba dati na voljo dovolj časa, da svoja vozila prilagodijo novim zahtevam za večstopenjski postopek homologacije in spremenijo certifikat o skladnosti, kot zahteva ta uredba.
(7)
Ukrepi iz te uredbe so v skladu z mnenjem Tehničnega odbora za motorna vozila -
SPREJELA NASLEDNJO UREDBO:
Člen 1
1. Priloge I, III, VI, IX in XI k Direktivi 2007/46/ES se spremenijo v skladu s Prilogo I k tej uredbi.
2. Priloga XVII k Direktivi 2007/46/ES se nadomesti z besedilom iz Priloge II k tej uredbi.
Člen 2
Homologacije novih tipov vozil se podelijo v skladu z Direktivo 2007/46/ES, kakor je spremenjena s to uredbo.
Proizvajalci izdajo certifikate o skladnosti za vsa nova vozila v skladu z Direktivo 2007/46/ES, kakor je spremenjena s to uredbo.
Člen 3
Ta uredba začne veljati dvajseti dan po objavi v Uradnem listu Evropske unije.
Uporablja se od 1. januarja 2016. Lahko se uporablja pred tem datumom, če proizvajalci homologacijski organ zaprosijo za to.
Ta uredba v celoti je zavezujoča in se neposredno uporablja v vseh državah članicah.
V Bruslju, 31. oktobra 2014

Labels: 7
8